**Biblioteca mea cu... gânduri - vol. Culori pe eşafod**

*Aura Dan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Biblioteca mea cu… gânduri

Am sufletul plin de o bucurie

pe care abia o pot exprima,

sunt bogată foarte

c-am adunat în viaţa mea,

o întreagă bibliotecă

care, de necrezut, nu-i plină cu cărţi,

ci cu gânduri

care nu sunt clasate după autori consacraţi,

căci au doar un singur autor şi-acesta-s eu

şi sufletul meu.

Deţin în ea, tot ce e mai bun în lume şi-n univers.

Aici am tot ce-mi doresc,

ce visez,

ce iubesc,

tot ce văd în intimitate şi în exterior.

Sunt gânduri aşezate pe rafturi,

puse pe etajere şi aranjate toate,

după realizarea sau irealizarea lor.

Sunt grupate după sentimente,

după evenimente,

după nevoi,

după culori…

Sunt unele ciudate, întunecate, cu dor de ducă,

cu teamă de-o nălucă,

de urlet şi îndoieli.

Altele sunt roz, verzi şi albastre deschis.

Sunt lucioase,

sunt arătoase,

sunt frumoase

şi sunt doar ale mele,

foarte, foarte înfipte în viaţa mea.

Sunt gânduri şi planuri,

desene cu linii frânte gânditoare,

romburi şi cercuri

venite, drept, dintr-o rază de soare,

puncte şi paranteze

care nu-ncetează să vibreze.

Biblioteca mea cu gânduri

e o comoară incomensurabilă

ce ţine-n ea taine,

un căuş de dorinţe,

de neputinţe

şi multe alte, de…

Gânduri, gânduri pe rafturi în bibliotecă.

cât de minunată e;

biblioteca mea cu… gânduri!